**ข่าวประชาสัมพันธ์**

**คณะกรรมการ PPP เร่งรัดผลักดันโครงการ PPP และเตรียมเคาะโครงการ  
เข้า PPP Fast Track เพิ่มเติม**

นายเอกนิติ นิติทัณฑ์ประภาศ ผอ.สคร. กรรมการและเลขานุการคณะกรรมการนโยบายการให้เอกชน  
ร่วมลงทุนในกิจการของรัฐ เปิดเผยผลการประชุมคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP) ครั้งที่ 1/2560 ในวันพุธที่ 25 มกราคม 2560 ณ ทำเนียบรัฐบาล โดยมีนายสมคิด จาตุศรีพิทักษ์ รองนายกรัฐมนตรีเป็นประธาน สามารถสรุปผลการประชุมสรุปได้ดังนี้

1. ติดตามและเร่งรัดความคืบหน้าโครงการภายใต้มาตรการ PPP Fast Track 5 โครงการ ซึ่งมีผลการดำเนินการดังนี้

* โครงการรถไฟฟ้าสายสีชมพู (ช่วงแคราย - มีนบุรี) และโครงการรถไฟฟ้าสายสีเหลือง (ช่วงลาดพร้าว - สำโรง) ได้ดำเนินการตามขั้นตอนภายใต้มาตรการ PPP Fast Track เรียบร้อยแล้ว บัดนี้ อยู่ระหว่างการพิจารณาของคณะกรรมการคัดเลือกตามมาตรา 35 ในการเจรจาต่อรองกับผู้ยื่นข้อเสนอ ซึ่งคาดว่าจะลงนามในสัญญาได้ภายใน  
  เดือนเมษายน 2560
* โครงการรถไฟฟ้าสายสีน้ำเงินส่วนต่อขยาย (ช่วงหัวลำโพง - บางแค และช่วงบางซื่อ - ท่าพระ) คณะกรรมการคัดเลือกของโครงการส่วนต่อขยายและคณะกรรมการกำกับดูแลของโครงการรถไฟฟ้าสายเฉลิมรัชมงคล (ช่วงหัวลำโพง - บางซื่อ) ได้ดำเนินการเจรจาข้อเสนอทางเทคนิคและข้อเสนอทางการเงินการลงทุนจนได้ข้อยุติ  
  และได้มีมติเห็นชอบร่างสัญญาแล้ว โดยอยู่ในขั้นตอนการพิจารณาร่างสัญญา เพื่อนำเสนอความเห็นให้กระทรวงคมนาคมนำเสนอคณะรัฐมนตรีต่อไป
* โครงการทางหลวงพิเศษระหว่างเมือง สายบางปะอิน - นครราชสีมา และสายบางใหญ่ - กาญจนบุรี ปัจจุบันมีความชัดเจนด้านข้อกฎหมายแล้ว ซึ่งคาดว่ากรมทางหลวงจะเสนอโครงการข้างต้นต่อคณะกรรมการ PPP อีกครั้ง  
  ได้ภายในเดือนมีนาคม 2560

1. มอบหมายให้กระทรวงคมนาคมพิจารณาเสนอโครงการที่จะดำเนินการตามมาตรการ PPP Fast Track เพิ่มเติม รวมทั้ง เสนอระยะเวลาการดำเนินโครงการดังกล่าวให้เป็นไปตามกรอบระยะเวลาการดำเนินโครงการ  
   ภายใต้มาตรการ PPP Fast Track และแจ้งให้ สคร. ทราบภายในวันที่ 31 มกราคม 2560

นอกจากนี้ คณะกรรมการ PPP ได้เห็นชอบให้โครงการพัฒนาที่ราชพัสดุแปลงหมายเลขทะเบียนที่ กท. 3275 เขตคลองสาน กรุงเทพมหานคร ของกรมธนารักษ์ มูลค่าเงินลงทุนประมาณ 4,616 ล้านบาท ซึ่งเป็นโครงการ  
ที่สอดคล้องกับนโยบายของรัฐบาลภายใต้หลักปรัชญาแห่ง “ศาสตร์แห่งพระราชา” และความร่วมมือในรูปแบบประชารัฐ ดำเนินการตามประกาศคณะกรรมการนโยบายการให้เอกชนร่วมลงทุนในกิจการของรัฐ เรื่อง หลักเกณฑ์และวิธีการ  
ให้เอกชนร่วมลงทุนในโครงการที่มีวงเงินมูลค่าต่ำกว่าที่กำหนดในมาตรา 23 แห่ง พ.ร.บ. ร่วมลงทุนฯ ปี 2556 พ.ศ. 2559   
ตามแนวทางพิจารณากลั่นกรองโครงการขนาดกลาง (โครงการที่มีมูลค่าตั้งแต่ 1,000 ล้านบาทขึ้นไปแต่มีมูลค่าต่ำกว่า 5,000 ล้านบาท) ตามที่คณะอนุกรรมการกลั่นกรองโครงการเสนอ

สำนักงานคณะกรรมการนโยบายรัฐวิสาหกิจ

กองส่งเสริมการให้เอกชนร่วมลงทุนในกิจการของรัฐ

-------------------------